
A munkahelyi informális tanulás vizsgálata

Kulcsszavak: Munkahelyi tanulás; Informális tanulás; Munkahelyi környezet; HR szakemberek; Diskurzuselemzés
A munkahelyi informális tanulás kulcsszerepet játszik a vállalatok működésében, különösen a gyorsan változó gazdasági környezetben, ahol az alkalmazottak folyamatos fejlődése elengedhetetlen. Kutatásom során egy budapesti székhelyű fejvadász cég három toborzási divíziójának – Műszaki, IT és Corporate-SSC – informális tanulási folyamatait vizsgáltam. Az elemzés során félig strukturált fókuszcsoportos interjúk adatait dolgoztam fel az ATLAS.ti szoftverrel, amely lehetővé tette a deduktív és induktív témák részletes feltárását.
Az eredmények alapján a proaktív tanulás, a digitális források és az önfejlesztés jelentősége mindhárom divízióban kiemelkedőnek bizonyult. Az alkalmazottak gyakran használtak online platformokat és szakmai anyagokat az új ismeretek megszerzéséhez. Ugyanakkor az informális tanulási gyakorlatok és a támogató munkakörnyezet tekintetében eltérések mutatkoztak. A kooperációs lehetőségek, úgymint a projektalapú tanulás, hatékonyan támogatták a szakmai fejlődést, de a divíziók közötti együttműködés mértéke korlátozottnak bizonyult, amely a kollaborációs lehetőségek tudatos fejlesztését igényli a jövőben.
Az elemzések során külön figyelmet fordítottam a mesterséges intelligencia (MI) szerepére, amely új dimenziókat nyit a munkahelyi tanulásban. Az MI alapú eszközök, például a generatív mesterséges intelligencia, hatékonyan támogatják az informális tanulást, különösen a rutin feladatok automatizálásával, az adatvezérelt döntéshozatallal és a valós idejű visszajelzések biztosításával. Az MI használata nemcsak gyorsabb információhozzáférést tesz lehetővé, hanem elősegíti a szakmai tudásmegosztást és az önálló tanulást is, tovább növelve a munkavállalók alkalmazkodóképességét.
 



